Volt szeretőm kettő, három
Volt szeretőm kettő, három,
De most egy sincs, azt se bánom;
De mégis van egy szép szőke,
Áldjon meg az isten véle.

Ha az isten nekem adja,
Nem kell senki száz aranya.
Száz aranynyal mit csinálnék?
De rózsámmal sétálgatnék.

Kedvesemnek a két szeme
Többet ér, mint Duna­-Vecse,
Ha ő azzal reám tekint,
Okoz bennem halálos kint.

Kedvesemnek szép orczája,
Mint tavasznak gyöngyvirága.
Ha én aztat csókolhatom,
Minden búmat elmulasztom.

Kedvesemnek a két karja,
Többet ér mint Tokaj tája.
Ha ő azzal engem ölel,
Örömömben a hideg lel.
Népköltészet